b'\n_START_ARTICLE_\nKonstantinopolio \xc5\xbelugimas\n_START_SECTION_\nIstorin\xc4\x97s prielaidos\n_START_PARAGRAPH_\nPer savo t\xc5\xabkstantmet\xc4\x99 istorij\xc4\x85 Konstantinopolis buvo ne kart\xc4\x85 apgultas, ta\xc4\x8diau u\xc5\xbeimtas tik vienintel\xc4\xaf kart\xc4\x85 Ketvirtojo kry\xc5\xbeiaus \xc5\xbeygio metu (1204\xc2\xa0m.) Miestas buvo apgriautas, o jo turtai, koki\xc5\xb3, pasak am\xc5\xbeininko niekas nebuvo mat\xc4\x99s nuo pasaulio suk\xc5\xabrimo, i\xc5\xa1grobstyti. Netrukus Konstantinopolis buvo paskelbtas naujai \xc4\xafkurtos Lotyn\xc5\xb3 imperijos sostine. Likusi Bizantijos imperijos dalis suskilo \xc4\xaf kelet\xc4\x85 graik\xc5\xb3 valstybi\xc5\xb3, tarp j\xc5\xb3 svarbiausios buvo Nik\xc4\x97ja, Epyras ir Trebizondas. 1261\xc2\xa0m. liepos m\xc4\x97nes\xc4\xaf nedidelis Nik\xc4\x97jos graik\xc5\xb3 samdini\xc5\xb3 karinis dalinys, pasinaudodamas tuo, kad Konstantinopolyje nebuvo pagrindini\xc5\xb3 paj\xc4\x97g\xc5\xb3, prasmuko \xc4\xaf miest\xc4\x85 ir j\xc4\xaf u\xc5\xbe\xc4\x97m\xc4\x97. Tokiu b\xc5\xabdu miestas v\xc4\x97l atsid\xc5\xabr\xc4\x97 atnaujinamos Bizantijos sud\xc4\x97tyje._NEWLINE_Bizantijos imperija buvo atkurta, ta\xc4\x8diau per kitus du \xc5\xa1imtus met\xc5\xb3 jai nuolat gr\xc4\x97s\xc4\x97 Lotyn\xc5\xb3 imperija, Serbija, Bulgarija ir, svarbiausia, turkai osmanai. D\xc4\x97l osman\xc5\xb3 puolim\xc5\xb3 Bizantija prarado did\xc5\xbei\xc4\x85j\xc4\x85 dal\xc4\xaf savo teritorijos. XIV am\xc5\xbeiaus viduryje Bizantijos imperija prarado Azijoje tur\xc4\x97tas teritorijas. Kar\xc5\xb3 ir vidini\xc5\xb3 konflikt\xc5\xb3 i\xc5\xa1sekinta imperija nebuvo paj\xc4\x97gi ne tik susigr\xc4\x85\xc5\xbeinti anks\xc4\x8diau prarastas teritorijas, bet ir ginti dar likusias.  XIV am\xc5\xbeiaus pabaigoje\xc2\xa0\xe2\x80\x93 XV am\xc5\xbeiaus prad\xc5\xbeioje, nugal\xc4\x97jusi serbus ir bulgarus, Osman\xc5\xb3 imperija prad\xc4\x97jo \xc4\xafsitvirtinti Europoje. Jos teritorijas Azijoje ir Europoje skyr\xc4\x97 tik Bizantijos imperija, kuri tuo metu ap\xc4\x97m\xc4\x97 kiek daugiau nei pa\xc4\x8di\xc4\x85 sostin\xc4\x99, kelet\xc4\x85 sal\xc5\xb3 bei dal\xc4\xaf Peloponeso pusiasalio. Did\xc4\x97janti islami\xc5\xa1kos Osman\xc5\xb3 imperijos galia regione vert\xc4\x97 Bizantijos imperatorius ie\xc5\xa1koti sutarimo su Vakar\xc5\xb3 Europos \xc5\xa1alimis. Imperatorius Jonas VIII, siekdamas u\xc5\xbetarimo, 1439 metais pritar\xc4\x97 konfesij\xc5\xb3 unijai tarp Katalikyb\xc4\x97s bei Sta\xc4\x8diatikyb\xc4\x97s  1453\xc2\xa0m. \xe2\x80\x9eimperijai\xe2\x80\x9c priklaus\xc4\x97 tik Konstantinopolio miestas ir nedidel\xc4\x97 Peloponeso dalis.\n_START_SECTION_\nPasekm\xc4\x97s\n_START_PARAGRAPH_\nPo m\xc5\xab\xc5\xa1io Mehmedas \xc4\xaf\xc5\xbeeng\xc4\x97 \xc4\xaf miest\xc4\x85 ir nuvyko prie \xc5\xa0v. Sofijos soboro, kur\xc4\xaf i\xc5\xa1 krik\xc5\xa1\xc4\x8dioni\xc5\xa1kos \xc5\xa1ventov\xc4\x97s pavert\xc4\x97 me\xc4\x8dete, joje ir sureng\xc4\x97 pirm\xc4\x85sias pamaldas. Po m\xc5\xab\xc5\xa1io miest\xc4\x85 siaub\xc4\x97 tiek osman\xc5\xb3 kareiviai, tiek ir lik\xc4\x99 vietiniai gyventojai, tod\xc4\x97l Mehmedas \xc4\xafsak\xc4\x97 apsaugoti svarbiausius objektus, o did\xc5\xbei\xc4\x85j\xc4\x85 dal\xc4\xaf kariuomen\xc4\x97s i\xc5\xa1siunt\xc4\x97 u\xc5\xbe miesto sien\xc5\xb3._NEWLINE_Diduma Bizantijos imperijos pareig\xc5\xabn\xc5\xb3, \xc4\xafskaitant ir Louk\xc4\x85 Notar\xc4\x85, buvo nu\xc5\xbeudyti. Mehmedas i\xc5\xa1 miesto i\xc5\xa1vyko bir\xc5\xbeelio 18 dien\xc4\x85. Netrukus Konstantinopolis buvo paskelbtas Osman\xc5\xb3 imperijos sostine Stambulu. Buvo atstatytos sugriautos miesto sienos, \xc4\xaf sostin\xc4\x99 perkelta \xc4\xafvairi\xc5\xb3 etnini\xc5\xb3 grupi\xc5\xb3 gyventoj\xc5\xb3. Mehmedas man\xc4\x97, kad Konstantinopolis turi tapti \xc4\xafvairi\xc5\xb3 konfesij\xc5\xb3 centru. Pats Mehmedas pasiskelb\xc4\x97 Cezariu, tokiu b\xc5\xabdu nor\xc4\x97damas \xc4\xafteisinti savo vald\xc5\xbei\xc4\x85 u\xc5\xbekariautose teritorijose. Po Konstantinopolio u\xc5\xbe\xc4\x97mimo Osman\xc5\xb3 imperija sujung\xc4\x97 savo teritorijas kontinentin\xc4\x97je Europoje ir Azijoje._NEWLINE_Bizantijos imperijos \xc5\xbelugimas paskatino Ivan\xc4\x85 III paskelbti jo valdomas teritorijas Tre\xc4\x8di\xc4\x85ja Roma ir spartinti rus\xc5\xb3 \xc5\xbeemi\xc5\xb3 konsolidavim\xc4\x85, skatinus\xc4\xaf nuolatinius karus su Lietuvos Did\xc5\xbei\xc4\x85j\xc4\x85 Kunigaik\xc5\xa1tyste. Nors Mehmedas leido mieste i\xc5\xa1pa\xc5\xbeinti \xc4\xafvairias religijas, daugelis \xc5\xbeymi\xc5\xb3 mokslinink\xc5\xb3, visuomen\xc4\x97s veik\xc4\x97j\xc5\xb3 emigravo i\xc5\xa1 miesto \xc4\xaf krik\xc5\xa1\xc4\x8dioni\xc5\xa1k\xc4\x85sias \xc5\xa1alis, vis\xc5\xb3 pirma, \xc4\xaf Italijos miestus, tokiu b\xc5\xabdu prisid\xc4\x97dami prie Renesanso susiformavimo.\n_START_SECTION_\nPastabos\n_START_PARAGRAPH_\na. Terminas Bizantijos imperija nebuvo vartotas per vis\xc4\x85 imperijos gyvavimo laikotarp\xc4\xaf, jis nebuvo \xc5\xbeinomas jos gyventojams. Pirm\xc4\x85 kart\xc4\x85 \xc5\xa1is terminas pavartotas 1557 metais ir tik nuo XIX am\xc5\xbeiaus j\xc4\xaf buvo visuotinai pri\xc4\x97m\xc4\x97 mokslo bendruomen\xc4\x97.  Imperijos gyventojai savo valstyb\xc4\x99 tiesiog vadino Romos imperija._NEWLINE_b. Mokslininkai nesutaria d\xc4\x97l Bizantijos imperijos \xc4\xafk\xc5\xabrimo datos. Vieni mano, kad imperijos prad\xc5\xbeia reik\xc4\x97t\xc5\xb3 laikyti Konstantinopolio paskelbim\xc4\x85 sostine (330\xc2\xa0m.), valdant Konstantinui Did\xc5\xbeiajam, kiti\xc2\xa0\xe2\x80\x93 Teodosijaus mirties metus (395\xc2\xa0m.) ar Justiniano valdymo prad\xc5\xbei\xc4\x85 (527\xc2\xa0m.) ir kt.'